
PATVIRTINTA

Birštono savivaldybės tarybos

2010 m. gruodžio 17d.

sprendimu Nr. TS-188

LEIDIMO ĮSIGYTI, LAIKYTI, VEISTI, DRESUOTI AGRESYVIUS ŠUNIS IR JAIS PREKIAUTI BIRŠTONO SAVIVALDYBĖJE IŠDAVIMO BEI AGRESYVIŲ ŠUNŲ REGISTRAVIMO TVARKOS APRAŠAS

I. BENDROSIOS NUOSTATOS

1. Leidimo įsigyti, laikyti, veisti, dresuoti agresyvius šunis ir jais prekiauti (toliau – leidimas) išdavimo bei agresyvių šunų registravimo tvarkos aprašas (toliau – aprašas) reglamentuoja leidimo išdavimo, galiojimo sustabdymo ir panaikinimo tvarką bei agresyvių šunų registravimo tvarką Birštono savivaldybėje.

2. Tvarkos aprašas parengtas vadovaujantis Agresyvių šunų įvežimo, įsigijimo, laikymo, veisimo, dresavimo ir prekybos jais taisyklėmis, patvirtintomis Valstybinės maisto ir veterinarijos tarnybos direktoriaus 2002 m. gegužės 24 d. įsakymu Nr. 242 (Žin., 2002, Nr. 56-2289), Agresyvių šunų registravimo taisyklėmis, patvirtintomis Lietuvos Respublikos vidaus reikalų ministro 2003 m. birželio 17 d. įsakymu Nr. 1V-217 (Žin., 2003, Nr. 62-2838).

3. Leidimai išduodami Birštono savivaldybės gyventojams, norintiems įvežti, įsigyti, laikyti, veisti, dresuoti ir prekiauti tais šunimis ir jų mišrūnais, kurių veislės nurodytos Agresyvių šunų veislių sąraše, patvirtintame Valstybinės maisto ir veterinarijos tarnybos direktoriaus 2002 m. kovo 12 d. įsakymu Nr. 117 (Žin., 2002, Nr. 32-1241).

4. Leidimus išduoda Birštono savivaldybės administracijos vyriausias specialistas savivaldybės gydytojas Birštono savivaldybės administracijos direktoriaus įsakymo pagrindu.

5. Leidimai išduodami asmenims, ne jaunesniems kaip 18 metų.

6. Agresyvius šunis registruoja Birštono savivaldybės administracijos vyriausias specialistas savivaldybės gydytojas.

7. Pagrindinės šio tvarkos aprašo sąvokos:

7.1. agresyvūs šunys – Agresyvių šunų veislių sąraše nurodytų veislių šunys bei jų mišrūnai;

7.2. atsakingas asmuo – fizinis ar juridinis asmuo, kuris laiko, veisia, dresuoja, įveža, prekiauja ar kitaip rūpinasi agresyviu šunimi;

7.3. agresyvaus šuns registravimas – duomenų apie agresyvų šunį bei jo savininką fiksavimas Agresyvių šunų registravimo žurnale.

II. LEIDIMO IŠDAVIMO, SUSTABDYMO IR PANAIKINIMO TVARKA

8. Fizinis asmuo, norintis gauti leidimą, Birštono savivaldybės administracijos vyriausiajam specialistui savivaldybės gydytojui pateikia:

8.1. prašymą dėl leidimo įsigyti, laikyti, veisti, dresuoti agresyvius šunis ir jais prekiauti;

8.2. asmens tapatybę patvirtinantį dokumentą;

8.3. pažymą apie tai, kad atsakingas asmuo ir kartu gyvenantys pilnamečiai asmenys nėra įrašyti į sveikatos priežiūros įstaigos įskaitą dėl alkoholizmo, narkomanijos ar psichinės ligos;

8.4. pažymą apie tai, kad atsakingas asmuo ir kartu gyvenantys pilnamečiai asmenys  nėra teisti už tyčinius smurtinius nusikaltimus, kad jų teistumas išnykęs arba panaikintas;

8.5. pažymą apie tai, kad atsakingas asmuo yra išklausęs Lietuvos Respublikos vidaus reikalų ministro įsakymu patvirtintą asmenų, laikančių, veisiančių, dresuojančių agresyvius šunis ir jais prekiaujančių, mokymo programą;

8.6. kartu gyvenančių pilnamečių asmenų raštiškus sutikimus, kad jie sutinka laikyti agresyvų šunį nurodytu adresu.

9. Juridinis asmuo, norintis gauti leidimą, Birštono savivaldybės administracijos savivaldybės gydytojui pateikia:

9.1. prašymą dėl leidimo įsigyti, laikyti, veisti, dresuoti agresyvius šunis ir jais prekiauti, pasirašytą juridinio asmens vadovo;

9.2. juridinio asmens valdymo organo sprendimą, kuriuo paskirtas atsakingas asmuo už agresyvius šunis;

9.3. pažymą apie tai, kad atsakingas asmuo nėra įrašytas į sveikatos priežiūros įstaigos įskaitą dėl alkoholizmo, narkomanijos ar psichinės ligos;

9.4. pažymą apie tai, kad atsakingas asmuo nėra teistas už tyčinius smurtinius nusikaltimus, kad jo teistumas išnykęs arba panaikintas;

9.5. pažymą apie tai, kad atsakingas asmuo yra išklausęs Lietuvos Respublikos vidaus reikalų ministro įsakymu patvirtintą asmenų, laikančių, veisiančių, dresuojančių agresyvius šunis ir jais prekiaujančių, mokymo programą.

10. Leidimas išduodamas ne vėliau kaip per 10 darbo dienų nuo prašymo gavimo dienos, jeigu pateikiami visi šioje tvarkoje nurodyti dokumentai. Jeigu reikia laiko papildomiems dokumentams gauti,  terminas skaičiuojamas nuo papildomų dokumentų gavimo dienos.

11. Leidimas išduodamas pareiškėjui asmeniškai arba jo įgaliotam atstovui.

12. Duomenys apie išduotus leidimus įrašomi į leidimo išdavimo registracijos žurnalą, kuriame pasirašo leidimą gavęs atsakingas asmuo ar jo įgaliotas atstovas.

13. Atsakingas asmuo privalo nedelsdamas informuoti Birštono savivaldybės administracijos savivaldybės gydytoją apie pasikeitusias aplinkybes, kurioms esant leidimo išdavimas būtų negalimas. Šiuo pagrindu sprendžiamas klausimas dėl leidimo galiojimo sustabdymo ar panaikinimo.

14. Prašymo išduoti leidimą, leidimo įsigyti, laikyti, veisti, dresuoti agresyvius šunis ir jais prekiauti formas bei leidimų išdavimo registravimo žurnalo formą  tvirtina Birštono savivaldybės administracijos direktorius.

15. Pažeidus Valstybinės maisto ir veterinarijos tarnybos direktoriaus 2002 m. gegužės 24 d. įsakymu Nr. 242 patvirtintų Agresyvių šunų įvežimo, įsigijimo, laikymo, veisimo, dresavimo ir prekybos jais taisyklių reikalavimus, Gyvūnų įsigijimo, laikymo, veisimo, dresavimo, gabenimo ir prekybos jais taisyklių, patvirtintų Birštono savivaldybės tarybos 2006 m. rugsėjo 11 d. sprendimu Nr. TS-128, reikalavimus bei atsiradus kituose teisės aktuose numatytiems pagrindams, sprendžiamas klausimas dėl leidimo sustabdymo ar panaikinimo. Leidimas panaikinamas visais atvejais, jei nustatoma, kad leidimui gauti buvo pateikti neteisingi duomenys ar suklastoti dokumentai.

16. Už leidimui gauti pateiktų duomenų ir dokumentų teisingumą atsako juos pateikęs asmuo.

III. AGRESYVIŲ ŠUNŲ REGISTRAVIMAS

17. Asmuo, turintis leidimą laikyti agresyvų šunį, privalo kreiptis į Birštono savivaldybės administracijos savivaldybės gydytoją dėl agresyvaus šuns registravimo ir pateikti agresyvaus šuns paskiepijimo (vakcinavimo) pažymėjimą su įrašytu agresyvaus šuns identifikavimo numeriu. 


18. Agresyvūs šunys Birštono savivaldybėje registruojami vadovaujantis Agresyvių šunų registravimo taisyklėmis, patvirtintomis Lietuvos Respublikos vidaus reikalų ministro 2003 m. birželio 17 d. įsakymu Nr. IV-217.

19. Agresyvių šunų registravimo žurnalo formą tvirtina Birštono savivaldybės administracijos direktorius.

III. BAIGIAMOSIOS NUOSTATOS

20. Jeigu išduoti leidimą atsisakoma, pareiškėjui raštu registruotu laišku nurodoma atsisakymo priežastis ir galimybė šį atsisakymą skųsti teisės aktų nustatyta tvarka.

21. Asmuo per 3 darbo dienas raštu registruotu laišku informuojamas apie leidimo galiojimo sustabdymą ar panaikinimą.

22. Leidimo įsigyti, laikyti, veisti, dresuoti agresyvius šunis ir jais prekiauti išdavimo bei agresyvių šunų registravimo tvarkos aprašas gali būti papildomas ar keičiamas Birštono savivaldybės tarybos sprendimu.

______________________

